***KUNFEHÉRTÓ POLGÁRMESTERI HIVATAL***

***JEGYZŐJÉNEK***

**E L Ő T E R J E S Z T É S E**

a Képviselő-testület **2017. november 30 -i** ülésére

**Kunfehértó Község Önkormányzatának 2018. évi Belső Ellenőrzési Terve**

tárgyában

Tisztelt Képviselő-testület!

Az államháztartásról szóló 2011. évi CXCV. törvénynek (a továbbiakban: Áht.), valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendeletnek (a továbbiakban: Bkr.) megfelelően a közpénzek felhasználásában résztvevő költségvetési szervek kötelesek belső ellenőrzési rendszert működtetni abból a célból, hogy a szervezet vezetője számára bizonyosságot nyújtsanak az általa kiépített és működtetett pénzügyi irányítási és kontroll rendszerek megfelelőségét illetően.

Magyarország helyi önkormányzatairól szóló 2011. évi CLXXXIX. törvény (Mötv.), az Áht., valamint Bkr.-nek megfelelően Kunfehértó Község Önkormányzata 2017. évben megbízási szerződés útján gondoskodott a belső ellenőrzési feladatok ellátásáról. A belső ellenőrzési feladatokat Győrffy Amália belső ellenőr végezte.

Kunfehértó Község Önkormányzata 2018. évi belső ellenőrzési munkatervének jóváhagyása:

A Bkr. 32.§-a szerint a költségvetési szervek belső ellenőrzéséről a következő évre vonatkozó - kockázatelemzésen alapuló - ellenőrzési terveket a belső ellenőrzési vezető a tárgyévet megelőző év november 30-ig készíti el, amelyet a Képviselő-testületnek december 31-ig kell jóváhagynia.

Kunfehértó Község Önkormányzata költségvetési szerveire vonatkozó – kockázatelemzésen alapuló, előzetes egyeztetés alapján elkészített – 2018. **évi belső ellenőrzési terv** az előterjesztés mellékletét képezi.

2016. október 1. napjától módosításra került a Bkr. A kormányrendelet 15. § (7) bekezdése alapján:

*(7) A helyi önkormányzat, a helyi nemzetiségi önkormányzat, az önkormányzatok társulása, és az irányításuk alá tartozó költségvetési szervek belső ellenőrzési feladatait a képviselő-testület, illetve a társulási tanács döntése alapján elláthatja*

1. *az irányító szerv által foglalkoztatásra irányuló jogviszonyban alkalmazott vagy polgári jogi szerződés keretében foglalkoztatott belső ellenőr;*

A fentiek alapján javaslom a Képviselő-testületnek, hogy a belső ellenőrzési feladatok ellátását az előző évhez hasonlóan polgári jogi szerződés keretébenfoglalkoztatott belső ellenőr lássa el.

Kérem a Tisztelt Képviselő-testületet, hogy a 2018. évi ellenőrzési tervet jóváhagyni szíveskedjen.

**Határozati javaslat:**

**1.Kunfehértó Község Önkormányzatának Képviselő-testülete Kunfehértó Község Önkormányzata 2018. évi Belső Ellenőrzési Tervét a melléklet szerint jóváhagyja.**

**2. Kunfehértó Község Önkormányzatának Képviselő-testülete a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 15. § (7) bekezdése alapján jóváhagyja, hogy 2018. évben az Önkormányzat költségvetési szervei belső ellenőrzési feladatait polgári jogi szerződés keretében foglalkoztatott belső ellenőr lássa el.**

*Határidő: 2018. december 31.*

*Felelős: Jegyző*

*Értesülnek: belső ellenőrzési vezető*

Kunfehértó, 2017. november 15.

Kristóf Andrea



**KUNFEHÉRTÓ KÖZSÉG**

**2018. ÉVI**

***ELLENŐRZÉSI MUNKATERVE***

Készítette: Győrffy Amália

belső ellenőrzési vezető

Jóváhagyta: Kristóf Andrea

jegyző

**A Képviselő-testületi jóváhagyás száma és időpontja: ………………………..**

Kunfehértó Község Önkormányzatának Képviselő-testülete a 2018. évi ellenőrzési munkatervet az alábbi szempontok figyelembevételével határozza meg:

**Az ellenőrzés szervezete és rendszere:**

Az önkormányzat belső ellenőrzési feladatait megbízási szerződés alapján külső közreműködő bevonása útján látja el.

**Az önkormányzati belső ellenőrzés a következő területeken valósul meg:**

***Gondoskodni kell:***

1. a helyi önkormányzat irányítása alá tartozó intézmények (költségvetési szervek), az önkormányzat tulajdonában lévő gazdasági társaság felügyeleti és belső ellenőrzéséről,
2. a Polgármesteri Hivatal – mint költségvetési szerv – és a hozzátartozó feladatok belső ellenőrzéséről.

***Ellenőrzést végezhet:*** Az Áht. 70. § (1) bekezdése szerint az irányító szerv – önkormányzat – belső ellenőrzést végezhet

1. a helyi önkormányzat irányítása alá tartozó intézményeknél (költségvetési szerveknél) belső ellenőrzés jogcímén, a képviselő-testület felhatalmazása alapján,
2. a helyi önkormányzat többségi irányítást biztosító befolyása alatt működő gazdasági társaságoknál, közhasznú társaságoknál, a vagyonkezelőknél (Fehértó Non-profit Kft.),
3. az önkormányzat költségvetéséből céljelleggel nyújtott támogatások felhasználásával kapcsolatosan a kedvezményezett szervezeteknél.

A belső ellenőrzés feladata annak vizsgálata – és ennek során elegendő bizonyítékkal alátámasztva, megfelelő bizonyosságot adni arra vonatkozóan –, hogy a vezetés által kialakított és működtetett belső kontrollrendszerek és eljárások megfelelnek-e a követelményeknek.

Az ellenőrzési munka megtervezéséhez a belső ellenőrzési vezető (külső szolgáltató) – az államháztartásért felelős miniszter által közzétett módszertani útmutató figyelembevételével –a kockázatelemzéssel megalapozott stratégiai ellenőrzési tervben foglaltak alapján éves ellenőrzési tervet készít, amelyet a jegyző hagy jóvá.

Az éves ellenőrzési tervnek a kockázatelemzés alapján felállított prioritásokon, valamint a belső ellenőrzés rendelkezésére álló erőforrásokon kell alapulnia.

Az elvégzett kockázatelemzés során magas kockázatúnak minősített területekre az éves ellenőrzési terv készítése során kiemelt figyelmet kell fordítani, és a lehető legrövidebb időn belül kell ellenőrizni.

Az éves ellenőrzési terv tartalmazza:

* az ellenőrzési tervet megalapozó elemzések és a kockázatelemzés eredményének összefoglaló bemutatását,
* a tervezett ellenőrzések tárgyát,
* az ellenőrzések célját,
* az ellenőrizendő időszakot,
* a rendelkezésre álló és a szükséges ellenőrzési kapacitás meghatározását,
* az ellenőrzések típusát,
* az ellenőrzések tervezett ütemezését,
* az ellenőrzött szerv, illetve szervezeti egységek megnevezését.

**Az éves ellenőrzési tervet a Képviselő-testület hagyja jóvá.**

Az ellenőrzési terv megvalósíthatóságának biztosítása szempontjából kulcsfontosságú kérdés az erőforrások biztosítása. Egy tervezett ellenőrzés erőforrás szükségleteinek felmérése során elsősorban a következőket kell figyelembe venni:

* az azonosított kockázatok jelentősége,
* a tervezett ellenőrzés típusa,
* az ellenőrizendő tevékenységek összetettsége,
* a tevékenység kapcsán rendelkezésre álló ismeretek szintje,
* a tevékenységekkel kapcsolatosan és a bevont ellenőrzendő területeken szerzett korábbi ellenőrzési tapasztalatok.

A tervezett ellenőrzések elvégzéséhez szükséges ellenőri napok száma az erőforrás-szükséglet felmérése alapján becsülhető meg.

Az ellenőrzési célnak és feladatoknak megfelelően, valamint a kockázatelemzés eredményével összhangban kell megválasztani az ellenőrzés végrehajtásához szükséges vizsgálati eljárásokat és módszereket.

**A tervet megalapozó elemzések, kockázat elemzések:**

A kockázatelemzés során meghatároztuk a költségvetési szervekre általában jellemző folyamatokat és a folyamatokhoz kapcsolható, jellemző kockázati tényezőket.

A kockázatelemzés első körében a kockázati tényezőket súlyozással (1-5), bekövetkezési valószínűségük illetve bekövetkezésük esetén a folyamatokra gyakorolt hatásuk szem-pontjából értékeltük. A kockázatelemzés készítésekor a korábbi évek ellenőrzési tapasztalatait is figyelembe vettük és értékeltük.

Az éves ellenőrzési tervet megalapozó elemzések és kockázatelemzés eredménye a stratégiai ellenőrzési tervben került részletesen kidolgozásra.

**Az elvégzett elemzések és kockázatelemzés rövid összefoglalása:**

A tervezés során az alábbi **belső ellenőrzési fókuszokat** határoztuk meg

* a pénzkezelés szabályos végrehajtása,
* a folyamatok szabályozottsága,
* költségtakarékos, hatékony gazdálkodás,
* a belső kontrollrendszer működtetése.

A kockázatelemzés további részében a folyamatok belső ellenőrzési fókuszhoz viszonyított jelentőségét (1-5) értékeltük.

A felmért kockázat és jelentőség összesített értékelése adta meg az egyes folyamatok minősítését, melyet szakmai ajánlások alapján besoroltunk

0 – 3,0 Alacsony

3,01 – 3,7 Közepes

3,71 – 5,0 Magas

kockázatú kategóriákba.

Az együttes értékelés alapján a **magas** **kockázatú** folyamatok a következők:

* a működést szabályozó jogszabályok számbavétele **3,86**
* ***a belső szabályozás megalkotása 3,81***
* feladatellátás létszám szükséglete **3,84**
* irányítás **3,93**
* belső kontrollrendszer **3,85**
* költségvetés tervezés megalapozottsága **3,86**
* könyvvezetés **3,79**
* ***beszámolás 3,77***
* vagyonműködtetés **3,83**

A 2018. évi ellenőrzési terv összeállításakor a fenti kockázati értékeket vettük figyelembe, választottuk ki az ellenőrizendő területeket.

**Tervezett ellenőrzések**

Figyelemmel az önkormányzat ellenőrzési feladatainak ellátására rendelkezésre álló szűkös forrásokra, valamint tekintettel a kockázati értékekre, 2018. évben a következő témák belső ellenőrzését tervezzük elvégeztetni.

1. **sz. Ellenőrzés**

|  |  |
| --- | --- |
| **Az ellenőrzés tárgya:** | **Az önkormányzat és az irányítása alá tartozó költségvetési szervek éves költségvetési beszámolójának ellenőrzése *(magas kockázat – 3,77)*** |
| Az ellenőrzés célja: | Annak megállapítása, hogy a 2017. évi éves költségvetési beszámoló számviteli alátámasztása, a főkönyvi és analitikus nyilvántartások egyezősége biztosított-e. |
| Az ellenőrzött szerv: | Önkormányzat és intézményei |
| Az ellenőrizendő időszak: | 2017. év |
| Az ellenőrzés típusa: | pénzügyi és szabályszerűségi ellenőrzés |
| Az ellenőrzés ütemezése: | I. negyedév |
| Szükséges ellenőrzési kapacitás: | **9 nap** |

1. **sz. Ellenőrzés**

|  |  |
| --- | --- |
| **Az ellenőrzés tárgya:** | **A szociális rászorultságtól függő pénzbeli ellátások vizsgálata *(magas kockázat – 3,81)*** |
| Az ellenőrzés célja: | Annak megállapítása, hogy a Polgármesteri Hivatalban a belső kontrollrendszert kialakították és működtetik-e, a szabályzatokat elkészítették-e, azokat aktualizálták-e a vonatkozó jogszabályi előírásoknak megfelelően. |
| Az ellenőrzött szerv: | **Önkormányzat** |
| Az ellenőrizendő időszak: | 2017. – 2018. év |
| Az ellenőrzés típusa: | szabályszerűségi és pénzügyi |
| Az ellenőrzés ütemezése: | III. – IV. negyedév |
| Szükséges ellenőrzési kapacitás: | **6 nap** |

**Az ellenőrzések végrehajtásánál alkalmazandó módszerek:**

1. eljárások és rendszerek szabályzatainak elemzése és értékelése,
2. pénzügyi, számviteli és statisztikai adatok, költségvetés, beszámolók, szerződések dokumentumainak ellenőrzése,
3. folyamatok és rendszerek működésének ellenőrzése,
4. dokumentumok és nyilvántartások vizsgálata,
5. közvetlen megfigyelésen alapuló ellenőrzés (interjú, rovancsolás, szemle, mintavétel, tételes és szúrópróbaszerű vizsgálat).

Kunfehértó, 2017. november 20.

Kristóf Andrea

jegyző